Doliu în lumea sportului românesc în urma decesului fostului campion la culturism. Costică Căileanu, în vârstă de 54 de ani, și-a pierdut viața într-un cumplit accident petrecut între Năvodari și Corbu. Costel Căileanu, un multiplu campion național și medaliat cu bronz la Campionatul Balcanic, a fost găsit mort la locul impactului.
Cum s-a produs tragedia
Evenimentul tragic a avut loc pe DJ 226 între Năvodari și Corbu. Potrivit unor martori oculari, un șofer ar fi fost atent la telefon pentru un moment, iar mașina pe care o conducea a pătruns pe contrasens, izbind frontal un alt autoturism care circula regulamentar. Impactul a fost devastator, distrugând ambele mașini și lăsând trei persoane încarcerate.
Costică Căileanu a murit pe loc
La fața locului au intervenit prompt echipaje ale SMURD, Ambulanței și ISU Constanța, iar un elicopter SMURD a fost trimis pentru a asigura intervenția rapidă și eficientă. Cu toate eforturile depuse, medicii nu au reușit să-l salveze pe Costel Căileanu, care a fost declarat decedat.
În urma accidentului, o femeie a fost transportată de urgență la spital, în timp ce un alt bărbat a fost preluat de elicopterul SMURD și dus la Unitatea de Primiri Urgențe a Spitalului Județean de Urgență Constanța.
Costică Căileanu rămâne în memoria tuturor ca un campion dedicat și un exemplu de profesionalism în lumea sportului.